Kieran se nek lol, maar daar is g’n krisis | Netwerk24
Die Crusaders se All Black-hardebaard Kieran Read se nek lol effens, maar daar is geen rede tot kommer nie. Foto: Getty Images
Die All Black-kaptein, Kieran Read, het Saterdag se Superrugby-kragmeting tussen die Crusaders en die Stormers op Nuweland weens ’n nekbesering misgeloop, maar daar is geen rede tot kommer nie.
Só het die Superkampioenspan se afrigter, Scott Robertson, Sondag gesê.
“Kieran het sy nek effens verdraai gedurende Donderdag se oefensessie en ons het hom ’n dag gegee om te herstel. Op die ou einde het ons, met die oog op die res van die seisoen, besluit om eerder nie ’n kans met hom te waag nie. Maar dis niks ernstig nie.”
Hy sal wel ’n verdere ondersoek ondergaan sodra die span Maandag na Christchurch terugkeer.
Die Crusaders het hul tweede wedstryd in Suid-Afrika Saterdag afgesluit deur met 19-19 teen die Kaapse franchise gelykop te speel.
Dit was die verdedigende kampioen se tweede gelykop-uitslag in sy laaste drie wedstryde, maar hy is steeds loshande voor die res op die puntelys, met twee tuiswedstryde teen die Blues en Reds was wag.
Tussen die twee reis hy ook om die Chiefs in ’n wegwedstryd te takel.
Meer oor: Kieran Read | Scott Robertson | Christchurch | Nieu-Seeland | Nekbesering | Rugby | Crusaders | Superrugby | All Blacks